KOMISIJAS REGULA (ES) 2022/1346

(2022. gada 1. augusts),

ar ko attiecībā uz 1,4-dimetilnaftalīna, 8-hidroksihinolīna, pinoksadēna un valifenalāta maksimālajiem atlieku līmeņiem noteiktos produktos vai uz tiem groza Eiropas Parlamenta un Padomes Regulas (EK) Nr. 396/2005 II un III pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 49. panta 2. punktu,

tā kā:

(1) 1,4-dimetilnaftalīna, 8-hidroksihinolīna, pinoksadēna un valifenalāta maksimālie atlieku līmeņi (MAL) ir noteikti Regulas (EK) Nr. 396/2005 III pielikuma A daļā.

(2) Eiropas Pārtikas nekaitīguma iestāde (“Iestāde”) Komisijai un dalībvalstīm saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem 1,4-dimetilnaftalīna MAL (2). Iestāde ierosināja mainīt atlieku definīciju, kas tiek attiecināta uz dzīvnieku izcelsmes produktiem. 1,4-dimetilnaftalīns varētu būt dabiski sastopams augu produktos, tāpēc Iestāde uzskatīja, ka nebūtu lietderīgi augu izcelsmes produktu MAL noteikt noteikšanas robežas (NR) līmenī. Tā secināja, ka par augu produktiem (izņemot kartupeļus) nav pietiekamu monitoringa datu, par kartupeļiem un dzīvnieku izcelsmes produktiem nav pilnīgas informācijas un ka riska pārvaldītājiem jāturpina šā jautājuma izskatīšana. Risks patērētājiem nepastāv, tāpēc visi MAL būtu jānosaka Regulas (EK) Nr. 396/2005 II pielikumā. Augu izcelsmes produktu MAL (izņemot kartupeļus) būtu jānosaka, balstoties uz patlaban pieejamajiem monitoringa datiem. Kartupeļu un dzīvnieku izcelsmes produktu MAL būtu jānosaka Iestādes noteiktajā līmenī. Visi iepriekš minētie MAL tiks pārskatīti; pārskatīšanā tiks ņemta vērā informācija, kas pieejama divu gadu laikā no šīs regulas publicēšanas.

(3) Iestāde Komisijai un dalībvalstīm saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem 8-hidroksihinolīna MAL (3). Iestāde secināja, ka trūkstošo datu dēļ patērētāju riska novērtējums ir indikatīvs, un tāpēc ierosināja visus MAL noteikt vai saglabāt NR līmenī. Risks patērētājiem nepastāv, tāpēc MAL būtu jānosaka Regulas (EK) Nr. 396/2005 II pielikumā.

(4) Iestāde Komisijai un dalībvalstīm saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem pinoksadēna MAL (4). Tā ierosināja mainīt atlieku definīciju. Iestāde ierosināja pazemināt miežiem, rudziem un kviešiem noteiktos MAL. Iestāde secināja, ka par MAL, kas noteikti dzīvnieku izcelsmes produktiem, nav pilnīgas informācijas un ka riska pārvaldītājiem jāturpina šā jautājuma izskatīšana. Dzīvnieku izcelsmes produktu MAL tiks pārskatīti; pārskatīšanā tiks ņemta vērā informācija, kas pieejama divu gadu laikā no šīs regulas publicēšanas. Risks patērētājiem nepastāv, tāpēc Regulas (EK) Nr. 396/2005 II pielikumā šie MAL būtu jāsaglabā spēkā esošajā vai jānosaka Iestādes noteiktajā līmenī.

(5) Iestāde Komisijai un dalībvalstīm saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem valifenalāta MAL (5). Tā ierosināja mainīt atlieku definīciju, kas tiek attiecināta uz dzīvnieku izcelsmes produktiem, Tā ieteica pazemināt sīpoliem, šalotēm un baklažāniem noteiktos MAL. Attiecībā uz citiem produktiem tā ieteica spēkā esošos MAL saglabāt vai paaugstināt. Iestāde secināja, ka par tomātiem noteiktajiem MAL nav pieejama pilnīga informācija un ka riska pārvaldītājiem jāturpina šā jautājuma izskatīšana. Tomātu MAL tiks pārskatīts. Pārskatīšanā tiks ņemta vērā informācija, kas pieejama divu gadu laikā no šīs regulas publicēšanas. Risks patērētājiem nepastāv, tāpēc Regulas (EK) Nr. 396/2005 II pielikumā šis MAL būtu jāsaglabā spēkā esošajā vai jānosaka Iestādes noteiktajā līmenī.

(6) Attiecībā uz produktiem, uz kuriem attiecīgo augu aizsardzības līdzekli izmantot nav atļauts un kam nav noteiktas importa pielaides vai Codex maksimālie atlieku līmeņi (CXL), MAL būtu jānosaka īpatnējās NR līmenī vai jāpiemēro sākotnējais MAL, kā noteikts Regulas (EK) Nr. 396/2005 18. panta 1. punkta b) apakšpunktā.

(7) Komisija par vajadzību koriģēt dažas īpatnējās NR apspriedās ar Eiropas Savienības Pesticīdu atlieku noteikšanas references laboratorijām. Par visām vielām, uz kurām attiecas šī regula, minētās laboratorijas ierosināja analītiski sasniedzamas produktspecifiskas NR.

(8) Ar šo regulu ierosināto MAL izmaiņas balstās uz Iestādes sniegtajiem pamatotajiem atzinumiem un ņem vērā faktorus, kas minēti Regulas (EK) Nr. 396/2005 14. panta 2. punktā un ir relevanti ikvienai šīs regulas reglamentētajai vielai.

(9) Ar Pasaules Tirdzniecības organizācijas starpniecību jaunie MAL tika apspriesti ar Savienības tirdzniecības partneriem, un to komentāri ir ņemti vērā.

(10) Tāpēc būtu attiecīgi jāgroza Regula (EK) Nr. 396/2005.

(11) Lai nodrošinātu produktu normālu tirdzniecību, pārstrādi un patēriņu, šajā regulā attiecībā uz produktiem, kuri ražoti pirms MAL mainīšanas un par kuriem informācija liecina, ka tiek saglabāts augsts patērētāju aizsardzības līmenis, būtu jāparedz pārejas noteikumi.

(12) Pirms mainīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie uzņēmēji varētu sagatavoties no MAL izmaiņām izrietošo jauno prasību izpildei.

(13) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants Regula (EK) Nr. 396/2005 tās redakcijā pirms grozījumiem, kas izdarīti ar šo regulu, joprojām tiks piemērota produktiem, kuri Savienībā ražoti vai tajā importēti pirms 2023. gada 22. februāra.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2023. gada 22. februāra.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 1. augustā Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) European Food Safety Authority. Reasoned Opinion on the review of the existing maximum residue levels for 1,4-dimethylnaphthalene according to Article 12 of Regulation (EC) No 396/2005. EFSA Journal 2021, 19(5):6597.

(3) European Food Safety Authority. Reasoned opinion on the review of the existing maximum residue levels for 8-hydroxyquinoline according to Article 12 of Regulation (EC) No 396/2005. EFSA Journal 2021, 19(4):6566.

(4) European Food Safety Authority. Reasoned opinion on the review of the existing maximum residue levels for pinoxaden according to Article 12 of Regulation (EC) No 396/2005. EFSA Journal 2021, 19(3):6503.

(5) European Food Safety Authority. Reasoned opinion on the review of the existing maximum residue levels for valifenalate according to Article 12 of Regulation (EC) No 396/2005. EFSA Journal 2021, 19(5):6591.